კურტ კობეინი: არეული მონტაჟი

„კურტ კობეინი: არეული მონტაჟი“ () — დოკუმენტური ფილმი 1990-იანი წლების როკ-კულტის, ჯგუფ „ნირვანას“ სოლისტის, კურტ კობეინის ცხოვრებასა და შემოქმედებაზე. რეჟისორი – ბრეტ მორგენი. ფილმის პრემიერა გაიმართა Sundance Film Festival-ზე 2015 წელს.

წარმოება
ბრეტ მორგენს ფილმის შექმნის იდეა 2007 წელს კურტის ქვრივმა, კორტნი ლავმა მიაწოდა. რეჟისორი მასალების კვლევასა და დაფინანსების მოპოვებაზე რვა წელი მუშაობდა. ეს არის კურტ კობეინზე პირველი დოკუმენტური ფილმი, რომელიც მის ოჯახთან თანამშრომლობით შეიქმნა. ფილმის შემქმნელებს კობეინის პირად და ოჯახურ არქივებთან შეუზღუდავი წვდომა ჰქონდათ.  ფილმისთის სპეციალური ინტერვიუები ჩაწერეს კურტის ახლობლებთან, ესენი იყვნენ: კორტნი ლავი, კრისტ ნოვოსელიჩი, ტრეისი მერენდერი, კურტის და — კიმ კობეინი, მისი მშობლები — ვენდი ფრადენბერგი და დონალდ კობეინი. მათ კურტის ცხოვრებიდან მრავალი საინტერესო დეტალი გაიხსენეს. რეჟისორმა ინტერვიუს მოდელად გამოიყენა ინტერვიუ ფილმიდან „ლენი“.  ფილმი შეიცავს კობეინის ბავშვობისდროინდელ ვიდეოებს, მის ნახატებს, ტექსტურ ჩანაწერებს, უცნობ კადრებს „ნირვანას“ ადრეული გამოსვლებიდან და რეპეტიციებიდან, გამოუქვეყნებელ სიმღერებს, ასევე კურტის ოჯახური ურთიერთობის ამსახველ კადრებს მის ცოლთან და შვილთან. ფილმისთვის ანიმაციები შექმნეს ცნობილმა ანიმატორებმა: სტეფან ნადელმენმა და ჰისკო ჰალსინგმა. ფილმის სათაური, „არეული მონტაჟი“, მოდის მუსიკალური კოლაჟის სახელწოდებიდან, რომელიც კურტმა 1988 წელს კასეტის ჩანაწერზე შექმნა. კურტის ქალიშვილი, ფრენსის კობეინი, ფილმის აღმასრულებელი პროდიუსერი იყო.

კრიტიკული გამოხმაურება
დევიდ ფიარი „როლინგ სტოუნიდან“ ფილმს ასე ახასიათებს: „კურტ კობეინის შეულამაზებელი გამოცდილება. ამ ფილმში კურტი არაა ნაჩვენები როგორც თაობის სპიკერი, არამედ როგორც უბრალო ადამიანი, როგორც მეუღლე, როგორც მამა.“  ქეითი უელში Indiewire-დან: „ჭეშმარიტი წარმატება, როგორც დოკუმენტური ფილმების წარმოებაში, ასევე კურტის მემკვიდრეობის შენარჩუნებაში. ოდრი ადლერი NME-დან: „როკის კულტის ყველაზე ჰოლისტური პორტრეტი, რაც კი ოდესმე შექმნილა.“

რესურსები ინტერნეტში
Official U.S. website 
Official international website 

კობეინი კადრს მიღმა, ახალი ფილმი უნიკალური კადრებით

სქოლიო

კატეგორია:დოკუმენტური ფილმები მუსიკისა და მუსიკოსების შესახებ
კატეგორია:ამერიკული ფილმები
კატეგორია:2015 წლის ფილმები
კატეგორია:ინგლისურენოვანი ფილმები
კატეგორია:2010-იანი წლების დოკუმენტური ფილმები
კატეგორია:ამერიკული დოკუმენტური ფილმები
კატეგორია:ბრეტ მორგენის ფილმები
კატეგორია:HBO-ს დოკუმენტური ფილმები